Duisende vee kom om in droogtegeteisterde NamibiëDroogte in Namibië (Foto: ANA) Meer as 80 000 diere het reeds gevrek weens die droogte in Namibië, aldus amptelike verslae. Die jongste statistiek bring die getal vrektes sedert Oktober 2018 op 90 000 te staan. Die regering het in 2019 gesê die land ervaar sy ergste droogte in 90 jaar. Aldus die verslag het 88 219 diere tussen Oktober 2018 en September 2019 gevrek – ŉ gemiddeld van 7 350 vrektes per maand. Die jongste getalle, wat Oktober 2019 tot Desember 2019 insluit, is nog nie beskikbaar nie, het Selma Ingula, ŉ landbou-analis by die ministerie van landbou, aan The Namibian gesê. Volgens die verslag was meer as 56% (49 235) van die vrektes onder beeste, gevolg deur bokke op 31% (27 101) en skape op 12,3% (10 845). Altesaam 715 donkies en 323 perde het tydens die droogte omgekom. Die situasie is glo in Omaheke die ergste en slegs ŉ paar weidingkolle is nog beskikbaar. In Kunene, Kharas, Hardap, Erongo, Khomas, Otjozondjupa, Omusati, Oshana, Ohangwena en Oshikoto is weiding ook “baie kritiek” en grondgehalte strek van “baie sleg” tot “kaal”. Sommige boere het aangemeld dat hulle al hul diere verloor het. Goliath Tuendjapi, bemarkingsbestuurder vir Namibië se Vleisraad, het gesê die vrektes kan dalk 100 000 verbysteek. Dit is moeilik om die statistiek by te werk, aangesien nie alle boere elke dier se vrekte by die land se vee-identifikasie en opsporingstelsel (Namlits) aanmeld nie. Namibië het die afgelope paar jaar ongeveer 50% van sy vee verloor, het Tuendjapi bygevoeg. Alhoewel groot getalle diere die vleismark oorstroom tydens droogte, is die periode daarna ŉ uitdaging wanneer boere weer hul vee moet aanvul. Dit lei tot prysverhogings vir vleisvervaardigers en verbruikers, het hy gesê.